Obsah

1	Legislatíva Európskych spoločenstiev a Slovenskej republiky ......................................................................................	2	
2	Základné definície a pojmy..................................................................................................................................................	2	
3	Subjekty a ich zodpovednosti ............................................................................................................................................	3	
	3.1	Riadiaci orgán..........................................................................................................................................................	2	
	3.2	Sprostredkovateľský orgány pod riadiacim .............................................................................................................	2	
	3.3	Platobný orgán ........................................................................................................................................................	3	
	3.4	Platobná jednotka ...................................................................................................................................................	3	
	3.5	Ostatné orgány zapojené do finančného riadenia ISPA/KF ...................................................................................	3	
4	Financovanie z ISPA/KF .....................................................................................................................................................	4	
	4.1	Podpora z ISPA/KF .................................................................................................................................................	4	
	4.2	Obmedzenia pre využívanie prostriedkov z ISPA/KF .............................................................................................	4	
	4.3	Rozpočtové záväzky ES .........................................................................................................................................	4	
	4.4	Platby z Európskej komisie .....................................................................................................................................	4	
	4.5	Platby na národnej úrovni .......................................................................................................................................	4	
		4.5.1	Použitie prostriedkov ISPA/KF a prostriedkov štátneho rozpočtu ..........................................................	4	
		4.5.2	Platby vo vzťahu platobný orgán - platobná jednotka ............................................................................	5	
		4.5.3	Platby vo vzťahu platobná jednotka - konečný prijímateľ – dodávateľ/ zhotoviteľ ..................................	   6	
		4.5.4	Vrátenie finančných prostriedkov od konečného prijímateľa ......................	6	
	4.6	Odhad očakávaných výdavkov .................................................................................	6	
	4.7	Systém účtov .............................................................................................................	6	
	4.8	Systém informačných a finančných tokov na úrovni Slovenskej republiky ............	8	
		4.8.1	Systém informačných a finančných tokov pri konečných prijímateľoch využívajúcich systém predfinancovania ........................................................	
8	
		4.8.2	Systém informačných a a finančných tokov pri konečných prijímateľoch využívajúcich systém refundácie ...................................................................	
8	
	4.9	Certifikácia ...............................................................................................................	9	
	4.10	Nezrovnalosti ............................................................................................................	9	
	4.11	Účtovníctvo ..............................................................................................................	9	
	4.12	Finančné výkazníctvo a archivácia ...........................................................................	9	
	4.13	Používanie mien a kurzové rozdiely .........................................................................	9	
5	Následná finančná kontrola a audit .................................................................................	10	
	Zoznam skratiek	11	
	Zoznam príloh	12	

Koncepcia systému finančného riadenia
programu ISPA/Kohézneho fondu

1 Legislatíva Európskych spoločenstiev a Slovenskej republiky

Koncepcia systému finančného riadenia programu ISPA/Kohézneho fondu je vypracovaná v súlade s právnymi predpismi Európskych spoločenstiev (ďalej len „ES“) a Slovenskej republiky a inými dokumentmi uvedenými v Koncepcii systému finančného riadenia Kohézneho fondu v časti 1 Legislatíva Európskych spoločenstiev a Slovenskej republiky. Okrem nich sú to:
Medzinárodné dohody
•	Memorandum o porozumení o zriadení Národného fondu medzi vládou Slovenskej republiky a Komisiou Európskych spoločenstiev podpísané dňa 10. decembra 1998
•	Memorandum o porozumení o využití Národného fondu pre ISPA podpísané dňa 27. júla 2000
•	Finančné memorandá podpísané medzi vládou Slovenskej republiky a Komisiou Európskych spoločenstiev pre jednotlivé projekty 

2 Základné definície a pojmy

Pre účely systému finančného riadenia programu ISPA/Kohézny fond (KF) sa okrem definícií uvedených v časti 2. Základné definície a pojmy v Koncepcii systému finančného riadenia Kohézneho fondu rozumie:
a)	Finančné memorandum  - zmluva o poskytnutí nenávratnej finančnej podpory medzi EK a SR v prospech Slovenskej republiky pre jednotlivé projekty schválené EK a vládou SR.
b)	Finančný plán projektu ISPA/KF - plán obsahujúci celkové financovanie projektu ISPA/KF počas trvania jeho realizácie podľa zdrojov financovania.
c)	Program ISPA – nástroj štrukturálnych politík pre predvstupové obdobie, ktorý pomáha kandidátskym krajinám k príprave vstupu do EÚ v oblasti ekonomickej a sociálnej súdržnosti, týkajúcej sa politiky životného prostredia a dopravy. Dňom vstupu SR do EÚ nie je SR oprávnená ďalej alokovať finančné prostriedky z predvstupového nástroja ISPA.
d)	Projekt ISPA/KF – obsahovo, časovo a formálne vymedzený súhrn aktivít disponujúci dostatočným finančným krytím a postupom realizácie pre konkrétny cieľ, vypracovaný v súlade s Národnou stratégiou ISPA – sektor životného prostredia, na ktoré sa k dátumu vstupu SR do EÚ (01. 05. 2004) vzťahovali rozhodnutia Komisie o pomoci podľa nariadenia Rady (ES) č. 1267/1999 o programe ISPA (projekty ISPA/KF), a ktorých implementácia sa k tomuto dátumu neskončila, sa budú považovať za opatrenia schválené Komisiou podľa nariadenia Rady (ES) č. 1164/1994 o Kohéznom fonde v znení nariadenia EK (ES) č. 1264/1999 (stávajú sa projektmi KF).
e)	Žiadosť o úhradu faktúry – žiadosť, ktorou konečný prijímateľ žiada o poskytnutie/refundáciu prostriedkov v rámci realizácie projektu ISPA/KF. V prípade MŽP SR ide o žiadosť konečného prijímateľa o platbu, v prípade ŽSR ide o žiadosť o vystavenie prehlásenia o overení a v prípade MDPT SR ide o žiadosť o platbu.

3 Subjekty a ich zodpovednosti 
Do systému finančného riadenia projektov ISPA/KF sú zapojené subjekty definované v Koncepcii systému finančného riadenia KF v časti 3. 

Inštitucionálne usporiadanie RO a SORO pre ISPA/KF:

RIADIACI ORGÁN	
Ministerstvo výstavby a regionálneho rozvoja SR	
Sekcia stratégie rozvoja regiónov
Odbor riadenia programov
Oddelenie OPZI a KF	
SPROSTREDKOVATEĽSKÝ ORGÁN	
Ministerstvo dopravy, pôšt a telekomunikácií SR
Sekcia riadenia projektov	Ministerstvo životného prostredia SR
Sekcia environmentálnych programov a projektov	

3.1 Riadiaci orgán 
Riadiacim orgánom pre ISPA/KF je Ministerstvo výstavby a regionálneho rozvoja Slovenskej republiky. Riadiaci orgán  vo vzťahu k finančnému riadeniu zabezpečuje úlohy uvedené v časti 3.1 Koncepcie systému finančného riadenia KF.  

3.2 Sprostredkovateľský orgán pod riadiacim orgánom
Sprostredkovateľské orgány pod riadiacim orgánom sú útvary zriadené v rámci organizačnej štruktúry Ministerstva životného prostredia SR za sektor životného prostredia a Ministerstva dopravy, pôšt a telekomunikácií SR za sektor dopravy. Za Ministerstvo životného prostredia SR vykonáva túto funkciu sekcia environmentálnych programov a projektov. Funkciu sprostredkovateľského orgánu v rámci Ministerstva dopravy, pôšt a telekomunikácií SR zabezpečuje sekcia riadenia projektov. Zodpovednosti týchto útvarov vo väzbe na finančné riadenie programu ISPA/KF sú definované v časti 3.2 Koncepcie systému finančného riadenia Kohézneho fondu s výnimkou ustanovení týkajúcich sa zmlúv o poskytnutí finančného príspevku. Okrem úloh uvedených v tejto časti sprostredkovateľský orgán pod riadiacim orgánom:
•	v súvislosti so zasadnutím Monitorovacieho výboru pre Kohézny fond predkladá na platobný orgán monitorovacie hárky na schválenie pre každý projekt ISPA/KF najneskôr do              10 pracovných dní pred ich zaslaním na EK.

3.3 Platobný orgán
Funkciou platobného orgánu bolo v zmysle uznesenia vlády SR č.133 z 13. februára 2002 poverené Ministerstvo financií SR. V rámci MF SR zabezpečuje túto funkciu sekcia európskych a medzinárodných záležitostí. Platobný orgán v podmienkach SR vo vzťahu k finančnému riadeniu ISPA/KF zabezpečuje úlohy uvedené v časti 3.3 Koncepcie finančného riadenia KF s výnimkou povinností týkajúcich sa súhrnných žiadostí o platbu. Okrem úloh uvedených v tomto materiáli zabezpečuje:
•	spolufinancovanie zo štátneho rozpočtu v súlade s uzneseniami vlády SR k projektom ISPA/KF;
•	vedenie Centrálnej evidencie verejného obstarávania na základe reportingu sprostredkovateľských orgánov pod riadiacim orgánom;
•	otvorenie, vedenie a uzatvorenie účtov pre platobný orgán s dispozičným právom platobnej jednotky pre finančné memorandá na zdroj ISPA/KF a na spolufinancovanie zo štátneho rozpočtu;
•	vypracovanie a zasielanie priebežných a záverečných žiadostí o platbu na EK;
•	prevod finančných prostriedkov na účty s dispozičným právom platobnej jednotky pre jednotlivé finančné memorandá v súlade s ustanoveniami tohto materiálu a Koncepcie systému finančného riadenia KF;
•	zabezpečenie rezervy určenej na nezrovnalosti a nepredvídané prípady realizácie úhrad v rámci kapitoly VPS (najmä v prípade, ak PJ/PO neprevedie prostriedky ISPA/KF a štátneho rozpočtu v stanovených lehotách, čo bude mať za následok vystavenie penalizačného účtovného dokladu dodávateľom/zhotoviteľom. PO na základe žiadosti o platbu prevedie prostriedky do 15 kalendárnych dní na účet uvedený v žiadosti o platbu);
•	vysporiadanie zostatkov finančných prostriedkov na mimorozpočtových účtoch platobného orgánu do 30 pracovných dní po ukončení projektu podľa finančného memoranda (t.j. vrátenie nepoužitých prostriedkov štátneho rozpočtu vyžiadaných z rezervy kapitoly VPS na predfinancovanie prostriedkov ISPA/KF a na spolufinancovanie zo štátneho rozpočtu).

3.4 Platobná jednotka
Základnou úlohou platobných jednotiek je zabezpečiť prevod finančných prostriedkov ISPA/KF a spolufinancovania zo štátneho rozpočtu dodávateľovi/zhotoviteľovi, resp. konečnému prijímateľovi v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 
Funkciu platobných jednotiek vykonávajú samostatné útvary v rámci rezortných ministerstiev – Ministerstva životného prostredia SR a Ministerstva dopravy, pôšt a telekomunikácií SR a v rámci Železníc SR. 

inštitúcia	Organizačná zložka	
Železnice SR	odbor  pre realizáciu programov zahraničnej pomoci 	
Ministerstvo dopravy, pôšt a telekomunikácií SR	sekcia riadenia projektov – oddelenie implementácie projektov cestnej infraštruktúry	
Ministerstvo životného prostredia SR	sekcia environmentálnych programov a projektov – odbor financovania a platieb projektov	
Platobné jednotky vo vzťahu k finančnému riadeniu ISPA/KF zabezpečujú nasledovné úlohy:
•	prevod prostriedkov ISPA/KF a spolufinancovania zo štátneho rozpočtu z mimorozpočtových účtov pre finančné memorandá na účet dodávateľa/zhotoviteľa, resp. konečného prijímateľa;
•	vypracovanie a predkladanie žiadosti platobnej jednotky o platbu platobnému orgánu;
•	zabezpečenie prevodu vrátených prostriedkov štátneho rozpočtu na spolufinancovanie z účtu pre finančné memorandum na účet na spolufinancovanie zo štátneho rozpočtu;
•	účtovanie o skutočnostiach spojených s poskytovaním prostriedkov ISPA/KF a prostriedkov zo štátneho rozpočtu prostredníctvom mimorozpočtových účtov MF SR pre finančné  memorandá s dispozičným právom platobnej jednotky, konečným prijímateľom a ich vrátením od konečných prijímateľov.
Okrem vyššie menovaných úloh platobné jednotky zabezpečujú aj úlohy uvedené v časti 3.4 Koncepcie systému finančného riadenia KF s výnimkou úloh týkajúcich sa súhrnných žiadostí o platbu a iných úloh, ktoré nie sú aplikovateľné na program ISPA/KF. 

3.5 Ostatné orgány zapojené do finančného riadenia ISPA/KF 
Povinnosti subjektov: Monitorovací výbor pre KF, Orgán vydávajúci vyhlásenie o ukončení pomoci (NKÚ SR), sekcia  auditu a kontroly medzinárodných finančných zdrojov Ministerstva  financií SR, útvary následnej finančnej kontroly ministerstiev, v ktorých sa nachádzajú orgány zodpovedné za implementáciu Kohézneho fondu, Správy finančnej kontroly, útvary vnútorného auditu ministerstiev, v ktorých sa nachádzajú  orgány zodpovedné za implementáciu KF, Centrálny kontaktný útvar OLAF pre SR sú uvedené v častiach 3.5 – 3.12 Koncepcie systému finančného riadenia Kohézneho fondu.

4 Financovanie z ISPA/KF
4.1 	Podpora z ISPA/KF 
Okrem podmienok pre podporu z Kohézneho fondu zadefinovaných v Koncepcii systému finančného riadenia Kohézneho fondu v časti 4.1 Podpora z KF platia pre program ISPA/KF nasledovné podmienky: 
•	odo dňa vstupu SR do EÚ nemôže byť schválený žiadny nový projekt z programu ISPA/KF a nemôže byť z rozpočtu ES vykonaný žiadny záväzok z uvedeného programu;
•	financovanie z prostriedkov ISPA/KF predstavuje financovanie schválených finančných memoránd a realizuje sa v súlade s ustanoveniami príslušných finančných memoránd, legislatívy ES a SR;
•	akékoľvek náklady vzniknuté v priebehu realizácie projektu, ktoré prevyšujú celkové oprávnené náklady na projekt uvedené vo finančnom memorande, je povinný hradiť konečný prijímateľ. 

4.2  Obmedzenia pre využívanie prostriedkov z Kohézneho fondu
Pri financovaní z programu ISPA/KF musia byť splnené podmienky definované v Koncepcii systému finančného riadenia Kohézneho fondu v časti 4.2.

4.3  Rozpočtové záväzky ES
Podmienky pre uzatvorenie finančných memoránd a rozpočtové záväzky ES sú definované v Koncepcii systému finančného riadenia Kohézneho fondu v časti 4.3.

4.4 Platby z Európskej komisie  
Prostriedky ISPA/KF prevádza Európska komisia na osobitný sektorový účet MF SR v Štátnej pokladnici zriadený v súlade s § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov. Úroky získané z prostriedkov ISPA/KF na osobitnom účte MF SR pridelí platobný orgán na ten istý účel pomoci. Získané úroky sú považované za zdroje členského štátu ako národné verejné zdroje. Použitie získaných úrokov deklaruje členský štát Európskej komisii v rámci záverečnej správy o implementácii.
Platby z EK realizované pre každý projekt jednotlivo môžu mať formu zálohovej platby, priebežných platieb a záverečnej platby a používajú sa výlučne na financovanie výdavkov súvisiacich s projektmi ISPA/KF. Priebežné a záverečná platba na projekt financovaný                z prostriedkov ISPA/KF sú poskytované v súlade s postupom uvedeným v časti 4.4 Koncepcie systému finančného riadenia KF. Na začiatku realizácie projektov ISPA/KF bola z Európskej komisie poskytnutá zálohová platba pre každý projekt ISPA/KF.
Zálohová platba
Výška zálohovej platby predstavuje 20% z celkovej hodnoty príspevku ES na projekt.  EK môže vo finančnom memorande pre projekt stanoviť aj vyššie percento zálohovej platby.
EK prevedie zálohovú platbu na sektorový účet platobného orgánu v termíne uvedenom vo finančnom memorande. Za účelom prevodu zálohovej platby musia byť splnené nasledovné podmienky:
•	kontrakty s dodávateľmi/zhotoviteľmi musia byť uzavreté minimálne do hodnoty 20 % celkových oprávnených nákladov projektu;
•	na EK musí byť doručené potvrdenie Štátnej pokladnice o zriadení príslušného účtu pre program ISPA/KF (sektorový účet). Platobný orgán zasiela bankovú identifikáciu k príslušnému účtu podľa toho, či je príslušný projekt ISPA/KF pre sektor dopravy alebo životného prostredia a či ide o investičný projekt alebo o projekt technickej asistencie;
•	na EK musia byť doručené všetky dokumenty v súlade s finančnými memorandami.
Ak platobný orgán nepredloží Európskej komisii žiadnu žiadosť o priebežnú platbu do              12 mesiacov od prijatia  zálohovej platby, musí platobný orgán vrátiť EK celú zálohovú platbu, resp. jej časť, v závislosti na pokroku pri realizácii pomoci.

4.5  Platby na národnej úrovni
4.5.1 Použitie prostriedkov ISPA/KF a prostriedkov zo  štátneho rozpočtu
Finančné prostriedky ISPA/KF sa nezaraďujú do štátneho rozpočtu. Platby sa vykonávajú s využitím mimorozpočtových účtov. 
Finančné prostriedky štátneho rozpočtu sa prevádzajú z kapitoly VPS na mimorozpočtový účet na spolufinancovanie zo štátneho rozpočtu.

Realizácia výdavkov prostredníctvom Štátnej pokladnice
Platobný orgán postupuje pri realizácii výdavkov za prostriedky ISPA/KF podľa § 10 zákona     č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, nakoľko prostriedky ISPA/KF sú na sektorovom účte MF SR považované za mimorozpočtové prostriedky. Platobný orgán realizuje výdavky z prostriedkov ISPA/KF a z prostriedkov štátneho rozpočtu prostredníctvom informačného systému účtovníctva fondov (ISUF) a informačného systému Štátnej pokladnice.
Platobné jednotky postupujú pri realizácii výdavkov za prostriedky ISPA/KF a prostriedkov štátneho rozpočtu na spolufinancovanie podľa § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, nakoľko prostriedky ISPA/KF na účtoch pre finančné memorandá sú považované za mimorozpočtové prostriedky. Platobné jednotky realizujú výdavky z prostriedkov ISPA/KF a prostriedkov štátneho rozpočtu na spolufinancovanie prostredníctvom informačného systému účtovníctva fondov  a informačného systému Štátnej pokladnice.

4.5.2 Platby vo vzťahu platobný orgán - platobná jednotka
Platobný orgán prostredníctvom Štátnej pokladnice prevádza prostriedky ISPA/KF platobnej jednotke po splnení podmienok pre poskytnutie zálohovej platby, priebežnej platby a záverečnej platby z Európskej komisie. 
Pre každý z projektov ISPA/KF je na začiatku realizácie projektu na základe žiadosti poskytnutá zálohová platba v maximálnej výške 20 % z celkových oprávnených výdavkov na projekt schválených vo finančnom memorande. Prostriedky zálohovej platby boli prevedené zo sektorového účtu na účet pre finančné memorandum za prostriedky ISPA/KF. 
Na základe schválených a uhradených žiadostí o platbu zo strany Európskej komisie prevedie platobný orgán prostriedky ISPA/KF z osobitného sektorového účtu MF SR na príslušný účet MF SR pre finančné memorandum, ku ktorému má platobná jednotka dispozičné práva. Účet pre finančné memorandum je zriadený v Štátnej pokladnici a operácie sa na ňom realizujú v súlade s § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, nakoľko ide o mimorozpočtový účet.  
Platobný orgán na základe zostatku na účte na spolufinancovanie zo štátneho rozpočtu zabezpečí prevod prostriedkov z VPS na tento účet. Na základe schválenej žiadosti platobnej jednotky o platbu platobný orgán prevedie prostriedky štátneho rozpočtu na spolufinancovanie z tohto účtu na účet pre finančné memorandum, ku ktorému má platobná jednotka dispozičné práva. 
4.5.2.1 Zabezpečenie prostriedkov na účte pre finančné memorandum na predplatenie prostriedkov ISPA/KF 
V prípade nedostatku finančných prostriedkov na účte pre príslušné memorandum môže platobná jednotka zabezpečiť na základe rozhodnutia platobného orgánu 2 spôsobmi:
1. Predplatenie finančných prostriedkov ISPA/KF krížením zdrojov ISPA/KF
Zabezpečenie prostriedkov ISPA/KF z účtov iných projektov KF, ISPA/KF v prípade nedostatku prostriedkov ISPA/KF na účte pre finančné memorandum (kríženie zdrojov ISPA/KF) vykonáva platobná jednotka/platobný orgán. Platobná jednotka vypracuje oznámenie o nedostatku finančných prostriedkov formou listu, ktoré zašle na platobný orgán za účelom rozhodnutia o spôsobe riešenia dočasného nedostatku finančných prostriedkov. Platobný orgán rozhodne o spôsobe riešenia dočasného nedostatku finančných prostriedkov do 3 pracovných dní. Následne po rozhodnutí platobného orgánu vykonáva platobná jednotka/platobný orgán prevod do 5 pracovných dní od schválenia prevodu zo zdrojového projektu na cieľový projekt. Ostatné náležitosti kríženia zdrojov ISPA/KF sú upravené v Koncepcii systému finančného riadenia Kohézneho fondu v časti 4.5.2.
2. Predplatenie finančných prostriedkov ISPA/KF z finančných prostriedkov štátneho rozpočtu
V prípade, že na účte pre príslušné finančné memorandum pre prostriedky ISPA/KF, vedenom v EUR, nie je dostatok finančných prostriedkov na uhradenie faktúry z prostriedkov ISPA/KF, platobná jednotka vypracuje oznámenie o nedostatku finančných prostriedkov formou listu, ktoré zašle na platobný orgán za účelom rozhodnutia o spôsobe riešenia dočasného nedostatku finančných prostriedkov. Platobný orgán rozhodne o spôsobe riešenia dočasného nedostatku finančných prostriedkov do 3 pracovných dní. Následne platobný orgán na základe žiadosti platobnej jednotky (typ predplatenie zdroja ISPA/KF zo štátneho rozpočtu) prevedie potrebné finančné prostriedky zo štátneho rozpočtu – z rezervy v kapitole VPS na účet spolufinancovania zo štátneho rozpočtu.
Potreba finančných prostriedkov sa určuje na základe odhadu očakávaných výdavkov na nasledujúce 3 mesiace, pričom odhad očakávaných výdavkov predkladá platobná jednotka na platobný orgán v zmysle časti 4.6 tohto materiálu. Platobný orgán zabezpečí prevod potrebných finančných prostriedkov na predplatenie prostriedkov ISPA/KF na účet pre spolufinancovanie zo štátneho rozpočtu v SKK (v sume EUR prepočítanej aktuálnym denným kurzom Štátnej pokladnice). Prevod sa realizuje z rezervy v kapitole VPS v sume rozdielu medzi potrebou finančných prostriedkov a disponibilnými zdrojmi na účte pre príslušné finančné memorandum pre prostriedky ISPA/KF vedenom v EUR.
4.5.2.2	Zabezpečenie prostriedkov na účte pre finančné memorandum na predplatenie  záverečných 20 % prostriedkov ISPA/KF 
Po dosiahnutí maximálne 80 % oprávnených výdavkov na projekt je zvyšných 20 % predplatených zo štátneho rozpočtu. V tomto prípade vystavuje platobná jednotka žiadosť typu predplatenie záverečných 20 % oprávnených výdavkov projektu, ktorú postupuje na platobný orgán. Platobný orgán na základe žiadosti platobnej jednotky prevedie potrebné finančné prostriedky zo štátneho rozpočtu – z rezervy v kapitole VPS na účet spolufinancovania zo štátneho rozpočtu. 
4.5.2.3 Vrátenie predplatených finančných prostriedkov
V prípade, ak boli platobnej jednotke poskytnuté prostriedky štátneho rozpočtu, je povinná po prijatí priebežnej/záverečnej platby na finančné memorandum postupovať nasledovne:
1. Platobná jednotka prevedie sumu finančných prostriedkov použitých na predplatenie prostriedkov ISPA/KF z účtu pre príslušné finančné memorandum pre prostriedky ISPA/KF, vedenom v EUR na účet pre príslušné finančné memorandum (národné spolufinancovanie), vedenom v EUR.
2. Platobná jednotka prevedie sumu finančných prostriedkov použitých na predplatenie prostriedkov ISPA/KF z účtu pre príslušné finančné memorandum (národné spolufinancovanie), vedenom v EUR na účet na spolufinancovanie zo štátneho rozpočtu (z ktorého boli prostriedky predplatené). V prípade, ak príslušné finančné memorandum nemá spolufinancovanie zo štátneho rozpočtu, a teda neexistuje účet pre príslušné finančné memorandum (národné spolufinancovanie), vedený v EUR, platobná jednotka presunie finančné prostriedky priamo z účtu pre príslušné finančné memorandum pre prostriedky ES, vedenom v EUR na účet na spolufinancovanie zo ŠR, vedenom v SKK.
3. Platobný orgán prevedie tieto prostriedky z účtu na spolufinancovanie zo štátneho rozpočtu na príjmový účet štátneho rozpočtu (ak vrátenie nastalo v inom roku ako predplatenie bolo realizované) alebo sa refundujú na výdavkovom účte kapitoly VPS v položke, z ktorej boli finančné zdroje na predplatenie prostriedkov ISPA/KF poukázané (ak vrátenie nastalo v tom istom roku ako bolo predplatenie zrealizované). Uvedený postup sa zrealizuje len v prípade, že prostriedky použité na predplatenie prostriedkov ISPA/KF boli vyžiadané zo ŠR. Prípadné kurzové rozdiely sú uhradené z vyrovnávacieho účtu.
V prípade, ak boli platobnej jednotke poskytnuté prostriedky ISPA/KF v rámci kríženia zdrojov, je povinná po prijatí priebežnej/záverečnej platby na finančné memorandum (cieľový projekt) presunúť sumu finančných prostriedkov použitých na predplatenie prostriedkov ISPA/KF z účtu pre príslušné finančné memorandum pre prostriedky ISPA/KF, vedenom v EUR (cieľový projekt na účet pre finančné memorandum pre prostriedky ISPA/KF, vedenom v EUR (zdrojový projekt).
Prostriedky presunuté na predplatenie prostriedkov ISPA/KF na úhradu faktúry sa vrátia na príjmový účet štátneho rozpočtu (ak vrátenie nastalo v inom roku, ako predplatenie bolo realizované) alebo sa refundujú na výdavkovom účte kapitoly VPS v položke, z ktorej boli finančné zdroje na predplatenie prostriedkov ISPA/KF poukázané (ak vrátenie nastalo v tom istom roku, ako bolo predplatenie zrealizované po prevode zálohovej, priebežnej alebo záverečnej platby z Európskej komisie). 
4.5.3 Platby vo vzťahu platobná jednotka - konečný prijímateľ- dodávateľ/zhotoviteľ
Koneční prijímatelia môžu byť zo sektora verejnej správy alebo zo súkromného sektora a okrem tých, ktorí sú zadefinovaní v časti 4.5.3 Koncepcie systému finančného riadenia Kohézneho fondu tu patria aj iné právnické osoby zriadené podľa zákona č. 258/1993 Z. z. o Železniciach Slovenskej republiky, v znení neskorších predpisov.
Prostriedky ISPA/KF a štátneho rozpočtu na spolufinancovanie sú prevádzané platobnou jednotkou priamo na účet dodávateľa/zhotoviteľa bez zapojenia konečného prijímateľa z účtov pre finančné memorandá, resp. na účet konečného prijímateľa v prípade systému refundácie.
Konečný prijímateľ zo sektora životného prostredia súčasne zo zaslaním žiadosti o úhradu faktúry, prevedie podiel za vlastné zdroje na účet pre finančné memorandum na spolufinancovanie zo štátneho rozpočtu, z ktorého následne platobná jednotka vykoná úhradu dodávateľovi/zhotoviteľovi súbežne s úhradou za prostriedky ISPA/KF. 
Každá platba je konečnému prijímateľovi, resp. dodávateľovi/zhotoviteľovi realizovaná z prostriedkov ISPA/KF, štátneho rozpočtu na spolufinancovanie a vlastných zdrojov v prípade projektov zo sektora životného prostredia len do výšky súčtu pomeru ISPA/KF + štátny rozpočet + vlastné zdroje (sektor životného prostredia). 
Platobná jednotka vypláca prostriedky ISPA/KF a štátneho rozpočtu na spolufinancovanie konečnému prijímateľovi, resp. dodávateľovi/zhotoviteľovi na základe žiadosti o platbu schválenej platobným orgánom.  Každú žiadosť o platbu vyhotovuje platobná jednotka v dvoch origináloch, pričom jeden originál zostáva na platobnej jednotke a druhý predkladá platobnému orgánu. Platobná jednotka vypracuje žiadosť o platbu na základe žiadosti o úhradu faktúry, ktorú vystavuje konečný prijímateľ v dvoch origináloch, pričom jeden originál zostáva u konečného prijímateľa a druhý predkladá na sprostredkovateľský orgán pod riadiacim orgánom. Formulár žiadosti platobnej jednotky o platbu spolu s pokynmi na vyplnenie sú uvedené v prílohe č. 3.

4.5.4 Vrátenie finančných prostriedkov od konečného prijímateľa 
Vrátenie finančných prostriedkov ISPA/KF a spolufinancovania zo štátneho rozpočtu, ktoré platobná jednotka poskytla dodávateľovi/zhotoviteľovi, resp. konečnému prijímateľovi sa uskutočňuje v prípadoch: 
•	dodávateľovi/zhotoviteľovi, resp. konečnému prijímateľovi boli poskytnuté finančné prostriedky ISPA/KF a spolufinancovania zo štátneho rozpočtu z titulu mylnej platby,
•	konečný prijímateľ porušil povinnosti stanovené v zmluve o poskytnutí nenávratného finančného príspevku (najmä porušenie finančnej disciplíny a vznik nezrovnalosti), na základe ktorých mu vyplýva povinnosť vrátiť poskytnuté finančné prostriedky - v zmysle časti  4.10 a iných.
V prípade, ak dodávateľovi/zhotoviteľovi, resp. konečnému prijímateľovi vznikne povinnosť vrátiť finančné prostriedky, ten ich na základe žiadosti o vrátenie (príloha č. 10) prevedie na účty, z ktorých mu boli poskytnuté. Prostriedky ISPA/KF vracia na účet pre finančné memorandum za prostriedky ISPA/KF. Prostriedky štátneho rozpočtu vracia na účet pre finančné memorandum za prostriedky štátneho rozpočtu na spolufinancovanie. Konečný prijímateľ vypracuje oznámenie o vysporiadaní finančných vzťahov (príloha č.11), ktoré predkladá na sprostredkovateľský orgán pod riadiacim orgánom do 7 pracovných dní od vrátenia finančných prostriedkov. Sprostredkovateľský orgán postupuje kópiu oznámenia o vysporiadaní finančných vzťahov do    5 pracovných dní odo dňa obdržania tohto oznámenia platobnej jednotke a platobnému orgánu. Platobná jednotka po obdržaní informácie o vrátení finančných prostriedkov prevádza podiel za štátny rozpočet na účet na spolufinancovanie zo štátneho rozpočtu. V tomto prípade vzniká kurzový rozdiel uvedený v časti 4.13 v tomto materiáli.

4.6 Odhad očakávaných výdavkov 
Odhad očakávaných výdavkov z ISPA/KF sa vypracováva v mene EUR je upravený v Koncepcii systému finančného riadenia Kohézneho fondu v časti 4.6.

4.7 Systém účtov  
Ministerstvo financií SR otvára účty pre platobný orgán v súlade s Memorandom o porozumení o využití platobného orgánu pre ISPA/KF. Majiteľom týchto účtov je Ministerstvo financií SR, ktoré má právo ich otvárať a uzatvárať. Ministerstvo financií SR má dispozičné právo k sektorovým účtom, k účtu na spolufinancovanie zo štátneho rozpočtu a k účtu na vyrovnávanie kurzových rozdielov, úhradu bankových poplatkov,  daní z úrokov a nezrovnalostí. Platobné jednotky majú dispozičné právo k účtom pre jednotlivé finančné memorandá.
Financovanie programu ISPA/KF sa uskutočňuje prostredníctvom účtov Ministerstva financií SR vedených v Štátnej pokladnici:
•	sektorové účty pre investičné projekty a projekty technickej asistencie životného prostredia a dopravy, vedené v EUR;
•	účet na spolufinancovanie zo štátneho rozpočtu, vedený v SKK;
•	účet na vyrovnávanie kurzových rozdielov, úhradu bankových poplatkov, daní z úrokov a nezrovnalostí (ďalej len „vyrovnávací účet“), vedený v SKK;
•	účty pre jednotlivé finančné memorandá (národné spolufinancovanie), vedené v EUR;
•	účty pre jednotlivé finančné memorandá pre prostriedky ISPA/KF, vedené v EUR.

1. Sektorové účty 
•	mimorozpočtové účty pre prostriedky ISPA/KF sú vedené v Štátnej pokladnici, pričom operácie na nich sa vykonávajú na základe § 10 zákona 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	Ministerstvo financií SR otvára pre platobný orgán osobitné mimorozpočtové účty samostatne pre investičné projekty a projekty technickej asistencie životného prostredia a dopravy;
•	tieto účty slúžia na prijatie finančných prostriedkov ISPA/KF (zálohová, priebežná a záverečná platba z EK) a na ich prevod na účty pre jednotlivé finančné memorandá; 
•	v prípade, že suma zodpovedajúca výške nezrovnalosti presahuje sumu uvedenú v priebežnej žiadosti o platbu na EK, slúži účet na prevod prostriedkov na účet EK;
•	účty sú vedené v EUR;
•	oprávnenie disponovať s finančnými prostriedkami týchto účtov majú poverení zamestnanci platobného orgánu v zmysle podpisového poriadku;
•	účty pre ISPA/KF sú úročené a úrok vzniknutý na účtoch sa použije na účely projektov ISPA/KF;
•	bankové poplatky a dane z úrokov sú hradené z rezervy zo štátneho rozpočtu v kapitole VPS určenej na špecifické výdavky prostredníctvom vyrovnávacieho účtu vedeného        v SKK;
•	zostatok prostriedkov prechádza po skončení kalendárneho roka automaticky do ďalšieho roka.

2. Účet na spolufinancovanie zo štátneho rozpočtu 
•	mimorozpočtový účet na spolufinancovanie štátneho rozpočtu je vedený v Štátnej pokladnici, na ktorom sa operácie vykonávajú na základe § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	účet slúži na príjem finančných prostriedkov z kapitoly Všeobecná pokladničná správa a na ich prevod na účty pre jednotlivé finančné memorandá (národné spolufinancovanie);
•	účet je vedený v SKK;
•	oprávnenie disponovať s finančnými prostriedkami tohto účtu majú poverení zamestnanci platobného orgánu v zmysle podpisového poriadku;
•	účet nie je úročený;
•	bankové poplatky, kurzové rozdiely vzniknuté v dôsledku vrátenia a dane z úrokov sú hradené z rezervy zo štátneho rozpočtu v kapitole VPS určenej na špecifické výdavky prostredníctvom vyrovnávacieho účtu vedeného v SKK;
•	zostatok prostriedkov prechádza po skončení kalendárneho roka automaticky do ďalšieho roka. 

3. Vyrovnávací účet  
•	mimorozpočtový vyrovnávací účet je vedený v Štátnej pokladnici, na ktorom sa operácie vykonávajú na základe § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	účet slúži na príjem finančných prostriedkov z kapitoly Všeobecná pokladničná správa a na úhradu kurzových rozdielov, ktoré vyplývajú z rozdielu medzi kurzom Štátnej pokladnice v deň prevodu prostriedkov na účet pre finančné memorandum na spolufinancovanie zo štátneho rozpočtu a kurzom Štátnej pokladnice v deň pripísania vrátených prostriedkov štátneho rozpočtu na účte na spolufinancovanie zo štátneho rozpočtu. Účet slúži aj na úhradu dane z úrokov vzniknutej na sektorových účtoch a účtoch pre finančné memorandá pre prostriedky ES;
•	účet je vedený v SKK;
•	oprávnenie disponovať s finančnými prostriedkami tohto účtu majú poverení zamestnanci platobného orgánu v zmysle podpisového poriadku;
•	účet nie je úročený;
•	bankové poplatky a dane z úrokov sú hradené z rezervy zo štátneho rozpočtu v kapitole VPS určenej na špecifické výdavky prostredníctvom tohto účtu;
•	zostatok prostriedkov prechádza po skončení kalendárneho roka automaticky do ďalšieho roka. 

4. Účty pre jednotlivé finančné memorandá pre prostriedky ISPA/KF
•	mimorozpočtové účty pre jednotlivé finančné memorandá pre prostriedky ISPA/KF sú vedené v Štátnej pokladnici, pričom operácie na nich sa vykonávajú na základe § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	účty slúžia na príjem prostriedkov ISPA/KF zo sektorových mimorozpočtových účtov     a úhradu žiadostí o platbu za prostriedky ISPA/KF dodávateľovi/zhotoviteľovi, resp. konečnému prijímateľovi prostredníctvom platobnej jednotky;
•	účty sú vedené v EUR;
•	oprávnenie disponovať s finančnými prostriedkami týchto účtov majú poverení zamestnanci platobnej jednotky v zmysle podpisového poriadku;
•	úroky pripísané na týchto účtoch sa použijú ako národný zdroj na účely projektu;
•	bankové poplatky a dane z úrokov sú hradené z rezervy zo štátneho rozpočtu v kapitole VPS určenej na špecifické výdavky prostredníctvom vyrovnávacieho účtu vedeného        v SKK;
•	zostatok prostriedkov prechádza po skončení kalendárneho roka automaticky do ďalšieho roka.

5. Účty pre jednotlivé finančné memorandá pre národné spolufinancovanie (štátny rozpočet a vlastné zdroje konečného prijímateľa)
•	mimorozpočtové účty pre jednotlivé finančné memorandá pre prostriedky štátneho rozpočtu na spolufinancovanie sú vedené v Štátnej pokladnici, pričom operácie na nich sa vykonávajú na základe § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	účty slúžia na príjem finančných prostriedkov štátneho rozpočtu z účtu na spolufinancovanie a finančných prostriedkov konečného prijímateľa (v prípade spolufinancovania zo zdrojov konečného prijímateľa v sektore životného prostredia) a úhradu žiadostí o platbu za národné spolufinancovanie dodávateľovi/zhotoviteľovi, resp. konečnému prijímateľovi prostredníctvom platobnej jednotky;
•	účty sú vedené v EUR;
•	oprávnenie disponovať s finančnými prostriedkami týchto účtov majú poverení zamestnanci platobnej jednotky v zmysle podpisového poriadku;
•	účty nie sú úročené;
•	bankové poplatky sú hradené z rezervy zo štátneho rozpočtu v kapitole VPS určenej na špecifické výdavky prostredníctvom vyrovnávacieho účtu vedeného v SKK;
•	zostatok prostriedkov prechádza po skončení kalendárneho roka automaticky do ďalšieho roka. 
4.8 Systém informačných a finančných tokov na úrovni Slovenskej republiky
Prostriedky ISPA/KF a štátneho rozpočtu sú poskytované konečnému prijímateľovi systémom predfinancovania alebo systémom refundácie na základe žiadosti konečného prijímateľa o úhradu faktúry, resp. žiadosti konečného prijímateľa o refundáciu. V prípade predfinancovania sa úhrada realizuje priamo na účet dodávateľa/zhotoviteľa. V prípade refundácie sa úhrada realizuje na účet konečného prijímateľa.

4.8.1 Systém informačných a finančných tokov pri konečných prijímateľoch využívajúcich systém predfinancovania
Finančné prostriedky sú dodávateľovi/zhotoviteľovi poskytované pomerne za prostriedky ISPA/KF,  štátneho rozpočtu na spolufinancovanie a vlastných zdrojov konečného prijímateľa na základe nezaplatených účtovných dokladov predložených konečným prijímateľom z účtov pre finančné memorandá (zvlášť za prostriedky ISPA/KF a zvlášť za prostriedky štátneho rozpočtu na spolufinancovanie spolu s vlastnými zdrojmi konečného prijímateľa na spolufinancovanie).  
1.	Konečný prijímateľ počas realizácie projektu v lehote splatnosti faktúry predkladá spolu so žiadosťou o úhradu faktúry účtovné doklady – minimálne jeden rovnopis originálu faktúry, príp. dokladu rovnocennej dôkaznej hodnoty, po ich obdržaní od dodávateľa/ zhotoviteľa. Ďalší rovnopis originálu účtovného dokladu si ponecháva konečný prijímateľ. V prípade, ak povaha dokladu neumožňuje vyhotoviť rovnopis daného dokladu, konečný prijímateľ predkladá kópiu účtovného dokladu overenú pečiatkou a podpisom štatutárneho orgánu konečného prijímateľa. 
2.	Sprostredkovateľský orgán pod riadiacim orgánom vykoná overenie podľa čl. 4 nariadenia EK (ES) č. 1386/2002 v súlade s ustanoveniami uvedenými v Koncepcii systému finančného riadenia KF časti 4.8.1 bode 3. 
3.	V prípade schválenia, sprostredkovateľský orgán pod riadiacim orgánom predloží túto žiadosť spolu s prehlásením o overení (príloha 7), prípadne inými dokladmi v závislosti od dohody s platobnou jednotkou na platobnú jednotku do 20 kalendárnych dní (pre ŽSR 10 kalendárnych dní) od prijatia žiadosti o úhradu faktúry.
4.	Platobná jednotka vykoná overenie na svojej úrovni do 15 kalendárnych dní (pre ŽSR      3 kalendárne dni) od prijatia žiadosti o úhradu faktúry. V prípade schválenia žiadosti o úhradu faktúry, vypracuje žiadosť platobnej jednotky o platbu (príloha 3), ktorú spolu s kópiou prednej strany faktúry postupuje na platobný orgán.
5.	Platobný orgán vykoná overenie na svojej úrovni, ktorého súčasťou je aj predbežná finančná kontrola. Toto overenie zahrňuje administratívnu kontrolu. Administratívna kontrola pozostáva z kontroly formálnej a vecnej správnosti žiadosti platobnej jednotky o platbu. V rámci kontroly formálnej správnosti overí pravdivosť, kompletnosť a správnosť vyplnenia žiadosti platobnej jednotky o platbu. Platobný orgán  žiadosť o platbu schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu v termíne do 7 kalendárnych dní od jej obdržania z platobnej jednotky.
6.	Platobný orgán ihneď po schválení žiadosti o platbu informuje platobnú jednotku. Zároveň zadá platobný príkaz k účtu na spolufinancovanie zo štátneho rozpočtu na prevod prostriedkov spolufinancovania štátneho rozpočtu na účet pre finančné memorandum.
7.	Platobná jednotka na základe písomnej informácie potvrdí platobný príkaz v systéme ISUF k účtu pre finančné memorandum pre prostriedky ISPA/KF a pre spolufinancovanie zo štátneho rozpočtu a vlastných zdrojov. Nakoľko platobná jednotka má dispozičné práva k uvedeným účtom, zároveň vykoná úhradu výdavkov dodávateľovi/zhotoviteľovi.
8.	Kroky uvedené v bodoch 1. – 7. sa opakujú až do úplného finančného vysporiadania projektu, pričom platí, že najneskôr pri dosiahnutí 80 % oprávnených výdavkov na projekt platobná jednotka vystavuje žiadosť o platbu typu predplatenie záverečných 20 % oprávnených výdavkov na projekt a postupuje v súlade s ustanoveniami uvedenými v časti 4.5.2 tohto materiálu.
Sprostredkovateľský orgán pod riadiacim orgánom archivuje originál žiadosti konečného prijímateľa o úhradu faktúry, originál výpisu z bankového účtu, originál prehlásenia o overení, jeden rovnopis originálu účtovných dokladov a/alebo kópie účtovných dokladov overené pečiatkou a podpisom štatutárneho orgánu konečného prijímateľa, pri ktorých nie je možné vyhotoviť viac rovnopisov.  
Platobná jednotka archivuje originál prehlásenia o overení, kópie žiadostí konečného prijímateľa o úhradu faktúry, originály žiadostí  platobnej jednotky o platbu príp. iné doklady v závislosti od dohody so sprostredkovateľským orgánom pod riadiacim orgánom.

4.8.2 Systém informačných a finančných tokov pri konečných prijímateľoch využívajúcich systém refundácie 
Systém refundácie je využívaný konečnými prijímateľmi po dohode so sprostredkovateľským orgánom pod riadiacim orgánom.
1.	Konečný prijímateľ uhradí záväzky dodávateľovi/zhotoviteľovi z vlastných zdrojov.
2.	Konečný prijímateľ predkladá spolu so žiadosťou o refundáciu aj účtovné doklady – minimálne jeden rovnopis originálu faktúry, príp. dokladu rovnocennej dôkaznej hodnoty. Zároveň predkladá výpis z bankového účtu (originál alebo kópiu overenú podpisom a pečiatkou štatutárneho orgánu konečného prijímateľa) preukazujúci úhradu faktúry dodávateľovi/zhotoviteľovi. Ďalší rovnopis originálu účtovného dokladu si ponecháva konečný prijímateľ. 
3.	Sprostredkovateľský orgán pod riadiacim orgánom vykoná overenie podľa čl. 4 nariadenia EK (ES) č. 1386/2002 v súlade s ustanoveniami uvedenými v Koncepcii systému finančného riadenia KF v časti 4.8.2 v bode 4. 
4.	V prípade schválenia, sprostredkovateľský orgán pod riadiacim orgánom predloží túto žiadosť spolu s prehlásením o overení (príloha 7), príp. inými dokladmi v závislosti od dohody s platobnou jednotkou na platobnú jednotku do 20 kalendárnych dní (pre ŽSR   10 kalendárnych dní) od prijatia žiadosti o refundáciu.
5.	Platobná jednotka vykoná overenie na svojej úrovni do 15 pracovných dní (pre ŽSR       3 kalendárnych dní) od prijatia žiadosti o refundáciu. V prípade schválenia žiadosti o refundáciu, vypracuje žiadosť o platbu (príloha 3), ktorú spolu s kópiou prednej strany faktúry postupuje na platobný orgán.
6.	Platobný orgán vykoná overenie na svojej úrovni, ktorého súčasťou je aj predbežná finančná kontrola. Toto overenie zahrňuje administratívnu kontrolu. Administratívna kontrola pozostáva z kontroly formálnej a vecnej správnosti žiadosti o platbu. V rámci kontroly formálnej správnosti overí pravdivosť, kompletnosť a správnosť vyplnenia žiadosti o platbu. Platobný orgán  žiadosť o platbu schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu do                 7 kalendárnych dní od jej obdržania z platobnej jednotky.
7.	Platobný orgán ihneď po schválení žiadosti o platbu informuje platobnú jednotku. Zároveň zadá platobný príkaz k účtu na spolufinancovanie zo štátneho rozpočtu na prevod prostriedkov spolufinancovania štátneho rozpočtu na účet pre finančné memorandum.
8.	Platobná jednotka na základe písomnej informácie potvrdí platobný príkaz v systéme ISUF k účtu pre finančné memorandum pre prostriedky ISPA/KF a pre spolufinancovanie zo štátneho rozpočtu a vlastných zdrojov. Nakoľko platobná jednotka má dispozičné práva k uvedeným účtom, zároveň vykoná úhradu výdavkov konečnému prijímateľovi.

4.9 Certifikácia 
Certifikácia skutočne vyplatených výdavkov v predpísanej forme v zmysle nariadenia EK č. 2002/1386/ES je nevyhnutným predpokladom pre predloženie žiadosti o priebežnú a záverečnú platbu Európskej komisii. Certifikáciu uskutočňuje odbor certifikácie v rámci sekcie európskych a medzinárodných záležitostí MF SR, ktorý je funkčne nezávislý od akýchkoľvek iných činností v rámci platobného orgánu súvisiacich so schvaľovaním platieb a ich výkonom. Výkon certifikácie nie je možné delegovať na iné subjekty. 
Oblasť certifikácie upravuje Koncepcia systému finančného riadenia Kohézneho fondu. Platobný orgán sa pred certifikáciou výdavkov na EK musí presvedčiť o splnení podmienok definovaných v časti 4.9 Koncepcie. Počas certifikácie platobný orgán vykonáva činnosti definované v časti 4.9 Koncepcie s výnimkou ustanovení týkajúcich sa súhrnných žiadostí o platbu a vypracovania rizikovej analýzy.

4.10 Nezrovnalosti 
Nezrovnalosti sú upravené v časti 4.10 Koncepcie systému finančného riadenia Kohézneho fondu. Na prostriedky ISPA/KF sa vzťahujú všetky ustanovenia uvedenej časti okrem ustanovení týkajúcich sa ITMS.

4.11 Účtovníctvo 
Na základe zmluvy o vedení účtovníctva medzi platobným orgánom a platobnou jednotkou účtuje platobná jednotka v súlade so zákonom č. 431/2002 Z. z. o účtovníctve v znení neskorších predpisov o skutočnostiach spojených s poskytovaním prostriedkov ISPA/KF a prostriedkov zo štátneho rozpočtu prostredníctvom mimorozpočtových účtov MF SR pre finančné  memorandá   s dispozičným právom PJ konečným prijímateľom a ich vrátením od konečných prijímateľov.

4.12 Finančné výkazníctvo a archivácia
Finančné výkazníctvo a archivácia je upravená v časti 4.12 Systému finančného riadenia Kohézneho fondu.

4.13 Používanie mien a kurzové rozdiely
Podľa požiadaviek nariadení ES a stanovených národných pravidiel SR platia vo vzťahu k finančnému riadeniu ISPA/KF tieto základné východiská:
•	finančný plán príslušného projektu vo finančnom memorande je uvedený v EUR;
•	žiadosti o priebežnú a záverečnú platbu z EK sa predkladajú na EK v EUR;
•	výkaz výdavkov dokladajúci príslušnú žiadosť o priebežnú a záverečnú platbu z EK musí byť vypracovaný v EUR;
•	platby konečnému prijímateľovi, resp. dodávateľovi/zhotoviteľovi sa realizujú v mene EUR;
•	zmluvy s  dodávateľom/zhotoviteľom uzatvára konečný prijímateľ v EUR.
Pri prevode prostriedkov štátneho rozpočtu z účtu na spolufinancovanie zo štátneho rozpočtu vedenom v SKK na účet pre finančné memorandum (národné spolufinancovanie) sa používa denný kurz Štátnej pokladnice. 
Kurzové rozdiely môžu vzniknúť pri konverzii z meny EUR na menu v prípade vrátenia finančných prostriedkov štátneho rozpočtu na spolufinancovanie. Pre prepočet súm z meny SKK na menu EUR a naopak v momente ich prevodu Štátna pokladnica používa príslušné kurzy Štátnej pokladnice platné v deň prevodu.
5 Následná finančná kontrola a audit
Následná finančná kontrola operácií ISPA/KF a audit sú upravené v časti 6. Koncepcie systému finančného riadenia Kohézneho fondu.

Zoznam skratiek

ES	Európske spoločenstvá	
EÚ	Európska únia	
ITMS	Informačno-technologický monitorovací systém	
KF	Kohézny fond	
MDPT SR	Ministerstvo dopravy, pôšt a telekomunikácii Slovenskej republiky	
MF SR	Ministerstvo financií Slovenskej republiky	
MŽP SR	Ministerstvo životného prostredia Slovenskej republiky	
NFP	Nenávratný finančný príspevok	
NKÚ SR	Najvyšší kontrolný úrad Slovenskej republiky	
OPZI	Operačný program Základná infraštruktúra	
PJ	Platobná jednotka	
PO	Platobný orgán	
RO	Riadiaci orgán	
SORO	Sprostredkovateľský orgán pod riadiacim orgánom	
SR	Slovenská republika	
ŠP	Štátna pokladnica	
ŠR	Štátny rozpočet	
VPS	Všeobecná pokladničná správa	
ŽSR	Železnice Slovenskej republiky	

Zoznam príloh

Príloha 1:	Finančné vyrovnania v rámci SR a typológia nezrovnalostí podľa kódov OLAF EK pre nezrovnalosti	
Príloha 2:	Správa o zistenej nezrovnalosti	
Príloha 3:	Žiadosť platobnej jednotky o platbu 	
Príloha 4:	Finančné toky prostriedkov ISPA/KF	
Príloha 5:	Finančné toky národného spolufinancovania zo štátneho rozpočtu	
Príloha 6:	Finančné toky prostriedkov ISPA/KF pri vrátení neoprávnene použitých prostriedkov Európskej komisii	
Príloha 7:	Prehlásenie o overení	
Príloha 8:	Schéma informačných tokov	
Prílohy 9a – 9d:	Odhad očakávaných výdavkov pre projekty ISPA/KF 	
Prílohy 10a – 10b:	Žiadosť o vrátenie finančných prostriedkov a pokyny k jej vyplneniu	
Prílohy 11a – 11b:	Oznámenie o vysporiadaní finančných vzťahov a pokyny k jeho vyplneniu	
Prílohy 12a – 12b:	Schéma a popis schémy k vráteniu finančných prostriedkov v rámci finančného riadenia ISPA/KF